HELSINGIN KAUPUNKI				KATTOLUMEN PUDOTTAMISEN LUVAT
RAKENNUSVIRASTO
Katu- ja puisto-osasto / Valvontayksikkö		12.3.2004

1. TILAPÄISTÄ LIIKENNEJÄRJESTELYLUPAA EI TARVITA
•	Jos kevyen liikenteen väylällä pudotustyöalue voidaan aidata niin, että jalankululle jää vähintään 1,5 m leveä kulkutila työalueen viereen. Työssä on käytettävä turvamiehiä.
•	Jos jalkakäytävä katkaistaan suoja-aidalla, mutta pudotustyö keskeytetään siksi ajaksi, että jalankulkijat päästetään alueen lävitse. Työssä on käytettävä turvamiehiä aitojen luona. Lisäksi on varmistettava, etteivät jalankulkijat siirry ajoradalle. Jos jalankulku on vilkasta tai pudotusalueella on paljon esim. liikkeiden sisäänkäyntejä, on lumenpudotus tehtävä ilta- tai yötyönä. 
•	Jos jalankulku ei ole vilkasta ja se voidaan kierrättää kadun vastakkaisella puolella olevalle jalkakäytävälle. Tällöin turvamiesten on huolehdittava jalankulkijoiden ohjauksesta pudotusalueen vieressä olevien suojateiden kautta.
Yleissääntönä voidaan mainita, että jalankulkualueilla pudotusalue eristetään tehokkaasti esim. aidoilla aivan pudotusalueen läheisyydessä. Lisäksi sulkuaitojen kohdalle tarvitaan liikenteenohjaajat varmistamaan ja opastamaan. Suositeltavaa olisi asentaa aitoihin opastaulu, jossa kerrotaan, mitä ollaan tekemässä (esim. lumenpudotustyö). Mikäli jalankulun kiertomatka on kohtuuttoman pitkä, keskeytetään pudotustyö siksi ajaksi, kun jalankulkijat päästetään alueen lävitse. Jos jalankulku on vilkasta, työ tehdään illalla tai yöllä. Erityisesti on huolehdittava, etteivät jalankulkijat joudu autoliikenteen sekaan. Mikäli tätä ei pystytä estämään, on työ keskeytettävä välittömästi ja liikennejärjestelyjä on parannettava.
Jos jalankulkua kierrätetään ja suojatiet ovat yli 30 m päässä pudotusalueen aidoista, on suojateiden kohdalle asennettava jalankulkuopastemerkit. Opastamiseen käytetään virallisia jalankulun opastusmerkkejä. Tällöin työhön tarvitaan tilapäinen liikennejärjestelylupa.

2. TILAPÄINEN LIIKENNEJÄRJESTELYLUPA TARVITAAN (maksullinen)
•	Jos lumen pudottamisen takia jalankulkuliikennettä joudutaan ohjaamaan opastusmerkein kiertoreiteille, ajoradan kaistoja sulkemaan tai pysäköintiä rajoittavia liikennemerkkejä muuttamaan tai lisäämään. 
•	Jos ajoradalle, jalkakäytävälle tai pyörätielle tuodaan nostolaite, jonka avulla lumenpudotus suoritetaan.
Luvan tilapäisiin liikennejärjestelyihin myöntää rakennusviraston katupalvelu. 
Lupaa haettaessa määritellään, millaisilla liikennejärjestelyillä työ voidaan tehdä turvallisesti ja liikennettä mahdollisimman vähän haittaavasti. Luvan hakija esittää hakemuksessa tarvittavat liikennejärjestelyt esim. erilliselle liitteelle tehdyllä karttapiirroksella. Keskusteluissa voidaan myös päätyä järjestelyyn jossa työ voidaan tehdä ilman liikennejärjestelylupaa. Jos pudotustyön takia on suljettava ajokaistoja, on pääsääntöisesti käytettävä tietyömerkkejä, sulkuaitaa, liikenteen jakajaa ja kaistan päättymisestä kertovia merkkejä. Alle tunnin mittaiset kaistojen sulkemiset voidaan tehdä varoitusvilkuilla varustetulla ajoneuvolla. Kaistojen sulkutavoista on kuitenkin aina sovittava katupalveluyksikön kanssa.
Lumen pudotukseen olisi syytä varautua ennakolta. Kun tarvittavat järjestelyt on suunniteltu ja sovittu valmiiksi, voidaan työ toteuttaa joustavasti ja nopeasti.
Työn aikana vastuu työn turvallisuudesta kuuluu työn suorittajalle.